BISTOP – Boukie Banane
Posted on March 1, 2017 January 26, 2019 by DevV
BRAMINEVA
LAKADEDAM
TAYKAT
Lor bistop. Omilie lanwit. Dan selter enn personaz pe asize tousel. Li paret ti kalite, mens; so seve drwat plat lor so latet ek enn bert omilie fini ar de lake par deryer; li met enn kostim zom kouler nwar extra larz ki anpandan lor li kouma lenz enn zean lor enn nen; lamans so palto ploye pou liber so lame; lagoul so pantalon ploye pou ki li kapav marse; so lipie pa vizib. Li apel Bramineva. Li pe asiz lor ban, lipie gos lor lipie drwat; li fixe drwat divan li; … li sanz pozision; li met lipie drwat lor lipie gos; … resanz pozision; … lipie gos lor lipie drwat. Li dibout, mars-marse, al dibout lor ban; fer koumadir li pou dir kiksoz; sanz lide; re-asiz lor ban, ti lipie lor gro lipie. Enn lot personaz rantre. Li enn lom ki paret demi-porsion; so long rob iniversiter trene anba; so kap gradie tini lor so zorey. Li apel Lakadedam. Li al direk dan lot extremite selter la san get Bramineva koumadir li pa ekziste. Li skwat dis fwa; galoup anplas; re-fer skwat; alonz lor ban, fer lekzersis vant.
Mens sana in corpore sano. ( Li roul enn kanon ganja, koumans fime. Li get Bramineva koumadir premie fwa li dekouver so lekzistans.) Enn dam? … Non? … De dam? … Mo prezant momem. Profeser Lakadedam. … Enchanté! … Mademoiselle? … Madame? … Monsieur?
Sovaz! Ou’le enn klak? … Taler mo fer lapolis ramas ou. Ou kwar mo ou zans mwa? Al sikann ou mama! Al sikann ou ser! … (Li tir enn liv dan so pos, li koumans lir.)
Ayozoto! Enn sovsouri. Enn sovsouri!
Kotsa? Kotsa?
La! (Li montre li ar so ledwa.)
Hell is the other people. … Ou rekoumanse?
Rekoumanse? Mo pa ankor arete. Ou pou dir, ou pa pou dir?
Ki pou dir?
Mwa mo Lakadedam, ou ou …. ou ou? Ou ou ou ou? Pa kone!
(Li remet so liv dan so pos, get otour li, mont lor ban, fer koumadir li pe al koze, sanz lide, reasize, tir so liv, ouver li, met lame dan enn pos, tir enn ti tors elektrik, ekler paz so liv, koumans lir.)
(Peyna okenn reaksion koumadir tousa bien normal. Li kontinie fim so mas.)
Ris enn dam? (Silans) … (Li koumans sante.) Dam maro dam, Hare Krishna, hare Ram… (Li sante, danse. Li kler ki li ena boukou stil. Apre enn bout letan, fatige, li dormi lor so ledo lor enn ban, krwaz so lame lor so vant kouma enn kadav, li bouz fix. Bramineva lev so latet pou gete ki pe pase. Li fixe Lakadedam ki pa pe bouze ditou. Li tengn so tors, met so liv dan so pos, al ver Lakadedam, apros ar li dousma-dousma ar boukou ezitasion okoumansman. Li met so zorey bien pre kot so nene pou gete si li pe respire…. Enn kou, san atann, Lakadedam drese, asize. Bramineva galoupe, retourn dan so plas, tir so liv, alim so tors, fer sanblan li pe lir.) Dernie bis pre pou pase ousa finn fini pase? (silans) Dernie bis finn fini pase? Ousa pankor? (silans) Fini? Pa’nkor? Pa’nkor? Fini? Fini? Pa’nkor? Pa’nkor? Fini? Fini? Pa’nkor? Pa’nkor? Fini? Fini? Pa’nkor? Pa’nkor? Fini? Fini? Pa’nkor? Pa’nkor? Fini? Fini? Pa’nkor? Pa’nkor? Fini? (Li koze ar ritm enn lokomotiv ki demare, akselere e finalman ralanti, arete.)
(Lev latet, met so liv dan pos.) Latet pa bon? Depi lepok Walter nepli ena tren. (Li mont lor ban.) … Aster nou vwayaz par bis, taxi, taxi maron, loto joutifri, loto fri net, motosiklet, mobilet, trotinet. Bisiklet, pa koze, … finn rant dan mize tren. Nou ena sime enn vwa, de vwa, trwa vwa, kat vwa. We are civilised. Nou dekouraz dimoun marse ousa pedale. Sa zis barbar ki fer. Nou pou konstrir metro leze, metro lour, pwa plim, pwa kok, pwa poul mouye. We are modern. More modern than that, spoil. Dan nou koze ena vites, dan nou gete ena vites, dan nou panse ena vites, dan nou santi ena vites; ena vites, ena vites, ena vites, ena vites,ena vites, ena vites, ena vites, ena vites, ena vites, ena vites, chaka, chaka, chaka, chaka … chaka, chaka, chaka, chaka … chaka, chaka, chaka, chaka … chaka, chaka … chaka, chaka … chaka … chaka … chaka … cha … chhhhhhhhhhhhhhhhh.
Tren la finn arete?
No sir, tank is empty. Must go filling.
(Sakenn retourn dan so plas, fer koumadir lotla pa ekziste. Bramineva repran so liv, Lakadedam alonz lor ban kouma talerla. … Enn telefonn sone. Toulede tir zot telefonn dan pos. Pa zot telefonn sa. Sakenn get so kamrad, remet telefonn dan pos. Me sonnri telefonn kontinie. Zot koumans rode. Rode partou. Abba. Sonnri kontinie…. Enn gro bonom rantre. Li met redengot, sapo oform. So lenz bien sere lor li. Ena bouton ki finn fini sote.)
Personn pa’nn trouv mo telefonn? Telefonn, telefonn ou e chi? Kit, kit kit, kit, kit, kit, kit. Kit, kit kit, kit, kit, kit, kit. Kit, kit kit, kit, kit, kit, kit. Telefonn, telefonn ou e chi? Peyna personn dan sa douniya la pou dir mo telefonn retourn lakaz kot so vre paran. Pa paran adoptif me vre paran veritab vre. Telefonn, telefonn ou e chi? Kit, kit kit, kit, kit, kit, kit. Kit, kit kit, kit, kit, kit, kit. Kit, kit kit, kit, kit, kit, kit. Kit, kit kit, kit, kit, kit, kit. Kit, kit kit, kit, kit, kit, kit. Kit, kit kit, kit, kit, kit, kit. Telefonn, telefonn ou e chi? Telefonn, telefonn ou e chi? Vinn kot papa mo beta. Vinn kot papa mo beta. Vinn kot papa mo beta. Vinn kot papa mo beta. …
Sir, telephone is not people, is not chicken; it is not living, not animate. It does not run-come with kit, kit, kit. Tell him you, you there sleeping like dead. Shake your ass, move your ass, the law is an ass. This is not evident. People must be more performant. Not easy! ( Lakadedam bouz fix.)
Shuuuuuuuuut! Pa deranz mo reflex, anpes mwa reflekte. Bizen silans red, sek kouma lamor parski lamor pa toler doub son. Enn sel son, red, sek, direk, plat, orizontal. Kot sa foutou telefonn la? Kouk, alalila! Non li pa la. Re-kouk! (Sonnri pa’nn arete.) SILAAAAAANNNNNNNNNSS! (Sonnri arete.) Bon garson! Vinn kot papa mo beta. Vinn kot papa. … Ki ou ti pe dir? … Mamzel? … Madam? … Misie? … Touletrwa anmemtan?
Sovaz! Ou’le enn klak? … Taler mo fer lapolis ramas ou. Ou kwar mo ou zans mwa? Al sikann ou mama! Al sikann ou ser! (Li kontinie lir dan so liv.)
( Li mars ver Bramineva, so santimet dan lame.)
He! What you gain?
Mo pe pran ou mizir. Ki ou ete pa enteres mwa. Mo lentere se ou oter, ou larzer, ou epeser. Samem tou. Ou profonder pa mo lentere. Fouy kouma ou’le sa ne me fe ni so ni frwa. ( Li aret divan li, diboute, get li. ) Eh, ou enn ti kalite ou! Mo pou donn ou enn bon diskawnt. Diskawnt lor serkey, transpor ek lafos. Enn an garanti, tou fre konpri. Servis personalize; konfor ek sekirite asire. Ou’le sign kontra deswit?
I need die before.
Dimoun mor pa signe. Fer mofinn sa.
You like to eat head.
Non, non, non, non! Mwa mo pa manz nanye. Mo zis prepar enn festen delix pou lever amize. Mo prezant momem. Mo travay mazordom dan Domenn Kat. Mo patron Misie Kat li taye, raze. Mwa mo okip lanbalaz. Grasa mwa, mem apre lamor biznes donn bal. Biznes serkey, fler, tom, kavo. Mo kapav ofer gelar profesionel ki plor telman bien ki tou dimoun pou kwar ki zot vremem sagren; pa zis zot plore, zot fer lezot plore. Bann veritab artis. Dan zot repertwar ena program pou lamor mari, lamor fam, lamor zanfan, lamor vwazen, granper, granmer, patron, servant, zardinie, mem minis, premie minis, prezidan. Nou pa fer diskriminasion. Tou dimoun gagn zot rasion larm krokodil.
Taykat.
Taykat? Why Taykat?
Enn erer to bekoz. Enn nom nek tonbe; mo ramas li; li kol ar mwa. Samem rezon. Taykat san kler.
(Drese) Non! Zero! Pa vinn detourn mo langaz. Faypat san kler wi. Pa taykat san kler. Ou ki ou?
Taykat pour vous servir lavi lamor.
Ou’nn reysi leve? Congratulations. Thank you very much.
Mo pa rapel. Ou ou? … Ou ou ou ou …?
Watch your affair!
Mo rapel aster. Sovsouri. Touzour malelve.
Sovaz! Ou’le enn klak?
Klak, klak, klak. Servi ou lame pou lezot zafer.
Par egzanp … Par egzanp … Par egzanp … … Pa kone.
Mwa mo kone.
Servi lame pou … fouy nene … pou tir lipou … grat deryer. …. Ahhh! Mo kontan grate. Grate, grat to makonbinn, grate pa tir zeferinn!
Grate, grat to makonbinn, grate pa tir zeferinn!
Kan to grate, to grate, to grate;
Kan to grate, to grate, to grate.
Grate, grat to makonbinn, grate pa tir zeferinn
Grate, grat to makonbinn, grate pa tir zeferinn.
Grate! Grate! Grate! Grate! Grate! Grate! Grate! Grate!
(Kouma enn lapipi, tou dimoun koumans grate)
Grate ziska so refren.
Taykat, bizen admet ou dan lakademia. Bizen bann zeni kouma ou pou fer kiltir avanse.
Eh mamzel, kifer ou’nn aret grate? Vini nou grate-santi ansam. Pa kas soulezon … mamzel … madam … mmm
Taler kout savat!
Violans! … Ankor violans; touzour violans. Donn mwa lape kotidien; donn mwa lamour. Donn mwa enn sourr nisa apar. Violans li rann!
Violans samem lesans ki fer moter lavi roule. Violans fer Big Bang pran depar, pa tas lor poto. Violans amenn sanzman; sanzman amenn kase-ranze; kase-ranze amenn lamor e lamor amenn biznes. Biznes amenn zwisans; zwisans marye violans ar nisa. Violans li esansiel; li vital.
Violence is shit, kaka, kaka, kaka!
Kaka bon pou masone; pou fertilize! Zarden ek verze donn bel rannman.
Zot degoutan! Fer kouma mwa. Kasiet seki vilen; anbom seki santi pi. Ena pitay ladan. Kwar mwa. … Ou, ki ou pe kasiet?
Mwa? Mo pe kasiet? Ki mo pe kasiet? Head no good? Ou, ou pou les li ensilte mwa?
Mwa? Ensilte ou? Oumem vou pouve kapav kwar!
Dir ki mo pe kasiet.
Ou pe kasiet ou nom. Ou pa’le dir ki ou ete. Mamzel? … Madam? … Mmmm…
Taler …
Ou’nn trouve?
Seki li pe rod dir se ki kan laparans pa pe permet persepsion konpran realite obzektif, lerla bann reaksion sibzektif vwal kapasite rasionel e fer ilizion pran plas realite. (Li re-alonze.)
Ki li pe dir?
Nenport pe fer setaki ar sipakwa.
An! He talks big talk. You talk simple.
Ou pa pou dir mwa ou nom?
Ou pa pou dir li. Don’t break the key.
Mo fer serman lor latet mo garson.
Bramineva.
Bramanivea!
Non, Bramineva. … Braminn … Eva. Top. First.
Topfers.
Braminn: first, premie grad; Eva: premie woman, first. Correct? Mwa mo premie lo. OK? Lottrey first lot. What do you say?
I am interesting. … Kifer ou koz diferan?
Diferan?
Wi, diferan.
Ki diferan, kot diferan, kouma diferan?
Paret diferan.
An, paret. Pa get paret, get ete seki ete. Pa seki paret. I, I speak normal, official, universal, not patois, pidgin or dialect. Not like these who speak anything, anyway, anyhow. Look him, on his back as if death. Big hat small head. Small body, big gown.
You, you big belly, small cockroach. Tight, button jump.
I am impressing. … Me boukou boukou dollar. You like?
Komie boukou?
Kawnting finish.
BRAMINEVA ek TAYKAT
Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! etc.
(Enn dans erotik-primitif.)
Zot pe kas soulezon. Anpes enn zeni repoze, reflesi, resipakiete.
Aret fer to rann; vinn nacho! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! Wow! etc.
Come hard head, come, move waist, budge-budge. Give it mama, give it mama! Give it mama, give it mama! Give it mama, give it mama! Give it mama, give it mama! Move waist, move waist! Shake waya! Break waist!! Wow! Wow! Wow! Wow! Wow! Wow! Wow! Wow! Wow! Wow! etc.
(Lakadedam re-alonze, so de lame anba so latet. Pandan ki Bramineva ek Taykat pe danse Faypat ek Katpat rantre. Zot met kolan nwar, zot figir penn ar blan fluo. Katpat pe mars katpat e Faypat pe fer zoke. Personn pa remark zot prezans. Zot fer plizier letour lasenn avan ki bann danser may ar zot e toulekat tom anba. Lakadedam diboute get zot pe debat pou sey leve me sak fwa ki zot pre pou reysi kikenn fer enn fos manev e zot tou re-roul anba.)
Matematikman parlan nou ena la enn teorem enteresan: (1/1×4+?=0). Filozofikman li plis enteresan: Kan bon kalite mont dadak ek fay kalite seye pa reysi ena enn problematik ki dimann kalot pou trouv solision. Me bann pragmatik pou dir: kan maye, tonbe ena dezord me bizen dezord pou met lord. … Mwa mo pa la pou met lord me pou konstate ki dezord ekziste. Tousa tro fatigan. Mo prefer re-al repoze.
( Li retourn lor ban, alonze, krwaz so lebra lor so ches. Kat ki pe roule anba kontinie fer akrobasi pou leve e finalman zot reysi. Selman Taykat ek Bramineva mars katpat e Faypat ek Katpat mont dadak. Zot realize kiksoz pa normal; zot re-roul anba e sannfwala Faypat ek Katpat mars katpat e lot de la mont dadak; zot re-roul anba ziska ki Bramineva ek Taykat dibout, Katpat mars katpat e Faypat mont dadak. Zot fer enn gran sourir satisfaksion.)
Popilasion finn ogmant par 40%. Pou ena 40% plis lanterman. Krwasans ekonomik rekor. ( Li get Faypat ek Katpat. ) … Zot pa fatige zwe kemkem mo seval?
Nou pa zwe kemkem. Kemkem se nou kiltir, nou manier viv.
(San bouze) Evolision riwayn. Re-vinn zako.
Pa sa. Mo ena enn move desten. Toultan mo pe fer fopa. Par erer mo kas konte, amenn garrbarr. Move fay pat. Parfwa mo telman per pou leve ki mo res lor lili pou les mofinn pase, ale. Enn zour mo dalon Katpat vinn lakaz. Li dir mwa ki li kapav sarye mwa pou anpes mo fay pat atir lagign. Depi sa zour la nou finn vinn torsenn kole, kouma simiz ek lamores …
Simiz ek kalson.
Hen, zot’nn trouve? … simiz ek kalson.
Be li?
Li. Li ou kemkem. Touzour katpat?
Enn zistwar bien dou-tris, ge-amer. So lavi ti koumans anba enn gran tonel, imans, grander enn pei. Anba tonel la toutsort kalite dimoun ek zanimo ti pe viv. Me kouma tonel la ti bien ba dimoun pa ti kapav dibout marse. Swa zot skwat, asiz lor zot lipie, marse kouma kanar; swa zot mars katpat. Sakenn ti swazir so prop metod lokomosion. Pa ti ena diskriminasion. Ena ti pe ranpe ‘si. Ena ti pe kile lor zot ledo. Ler ti envant larou ena ti konstrir bann ti platform lor kat larou e lerla zot ti alonz lor platform la par vant, rame ar zot lebra e avanse vit-vit. Enn zour, pa kone kifer, mo kamwad desid pou vinn dan nou lespas. … Anfen li li dir ki li ti tann mwa pe plengne parski mo fay pat. Ler li vinn kot nou li desid pou dibout lor so lapat deryer kouma nou. Li gagn vertiz. Akoz samen li prefer res katpat. Kan li fatige katpat, li asize ousa li dormi.
Like he?
Pa kone. … Kouma li ti abitie viv anba tonel li pa gagn enn ale ar soley. Lizour li ferm li dan so lasam, ferm rido, anpes soley rantre e aswar li sorti e katpat nou chake. Li li lokomosion; mwa mo direksion. Haysh! Ho! Chale mere gori tik tik tik! Chale mere gori tik tik tik! Chale mere gori tik tik tik! Chale mere gori tik tik tik!
(Drese.) Enteresan!
Yes, yes! Interested!
( Seki swiv se enn dialog ding-dong kadanse.)
Bramineva?
Bramineva! Vava!
Interesting!… Shall we dance?
Shall we shake?
To sir?
Fer enn ti koko?
Bad savage! Taler mo klak twa!
( Li tir so kap akademik, li avoy dan enn kwen.)
Mo eva, chachacha
Vinn ar mwa chachacha
To Adam chachacha
Kas enn yenn chachacha
Nou manz fri konesans
Ferfout ar zoli pie
Imortalite.
Zordi ki realite
Mo Eva, mo Eva.
Makadam, you are rann, you are rann, you are rann.
Forget, don’t make laugh. Hold-hold mem
Until roots grow.
( Li tir so rob iniversiter, avoy li dan ler, les li tom anba lor sali. Li finn met jins ek tisirt rouz ki montre enn lekor zoli kouma enn stati Grek.)
Until roots grow. … Oh God, you’re gorgeous!
Oh God, you’re gorgeous!
( Li tir so tisirt, montre so lekor miskle.)
Until roots grow. … Oh God, you’re gorgeous! Let me touch!
Oh God, you’re gorgeous! Let me touch, let me touch! Let me touch, let me touch! Let me touch, let me touch!
( Li koumans tir so jins.)
Vinn ar mwa chachacha … (Li sey trap li.)
Zalimet, santimet … labraget ..
Taleur I claque you.
Ou lame velour fer mwa giji-giji.
Bramineva, mineva, mineva
Ou zoli lizie fer mwa giji-giji;
Ou zoli bataz fer mwa giji-giji;
Tir ou palto, ou pantalon
Lerla nou dans, nou dans kinipoupou.
(Li’nn fini tir so jins. Lakadedam enn zoli boug ar enn lekor taye kouma enn skilptir. Li fer bann mouvman danser bale.)
Oh God he’s so … mo pa kone. He’s so … kouma pou dir sa? ( Li koumans deboutonn so palto ar elegans enn prima balerina; li tir so pantalon extra larz; larg so de tres, sakouy so latet, so seve anvole otour so latet; li ramas so long seve, atas enn ne. Ler li fini dezabiye net se enn balerina dan so kolan ki paret divan nou.)
( Enn lamizik kosmik desann lor later, lamizik Prokofiev “Romeo & Ziliet”.Enn koregrafi extra…. Zis minwi tann lorloz lavil sonn douz fwa. Blakout lor lasenn.) …………………………
( Mem plas ki koumansman. Kenz minit pli tar. Bramineva finn remet so lenz kouma avan e li pe lir so liv ar led so ti tors; Lakadedam ‘si finn re-abiye kouma dan koumansman e li pe alonze dan so kwen. Faypat pe fer kadadak lor Katpat e Taykat, santimet dan lame pe mizir tou seki li trouve divan li. Enn fam senkant-swasant an anviron rantre. Li met sari, so seve alagarsonn kouler gri larzan. Tou dimoun aret zot aktivite, fixe li. Zot paret entimide. Li al asiz lor ban pre kot Lakadedam, ki toutswit asize pou montre respe. Li ouver so sak, tir so zegwi ek lalenn e koumans trikote. Li apel Sam.)
Kikenn kone kan prosenn bis?
Dernie bis yer finn fini pase; premie bis zordi pa’nkor.
Kiler?
Bis yer?
Non, bis zordi.
Bis zordi. Les mo gete. Bis zordi. Kestion difisil. … Kikenn kone? (Personn pa reazir.) Mo kwar personn pa kone.
Be ki zot pe atann?
Bannla.
He, bann bannla, ki zot pe atann? (Okenn reaksion) … Mo kwar zot pa kone.
Ou konn zot?
He, bann bannla, mo konn zot? (Okenn reaksion) … Koumadir mo pa konn zot … vadire … kikfwa … Ou?
(lev latet get li.) Ki zafer?
Ou, kisannla ou?
Mo apel Sam.
Wi, Sam.
Sam, enn nom … garson! Ou ou paret pa garson apart ou seve …
Non, mo pa enn travesti. Sam kourt pou Samannta.
Annnn! … Ki ou pe fer?
Trikote.
Enn ponncho pou mo tizanfan.
Tizanfan?
Wi, misie … misie? … misie
Wi, misie Taykat, mo enn granmer.
Granmer? Pa’nkor mor? (Li pran so mizir. Sam get li ar enn sourir.)
Menopoz pa vedir lamor.
(Drese, asize.) Enteresan!
(Faypat lor Katpat aprose.)
(Zwe-zwe ar so santimet.) Mo pa konpran.
Zom pa’le konpran. Zot lespri finn desann dan zot bavant. …(Taykat, Faypat ek Katpat prefer bat karte. Lakadedam ek Bramineva res pre ar Sam ansilans. Sam koumans sante pandan ki li trikote. Sante la se enn adaptasion ‘Familiale’ par Jacques Prevert.)
Mama la trikote
So garson al lager
Mama la li panse
Ki tousa bien normal.
Papa la dan biznes
So madam trikote
Li debrouy dan komers.
Garson la so mama trikote
So papa debrouye dan komers
Li li al fer lager.
Kan li pou retourne
Ar so papa li pou
Debrouye dan komers.
Li ankor fer lager;
So mama ankor fer triko;
So papa ankor debrouye dan komers.
Zot finn touy garson la
Li pa pou retourne;
So papa so mama ansam al simitier.
Zot trouv sa bien normal.
Fer lager, trikote, fer biznes,
Fer biznes, trikote, fer lager;
Trikote, fer lager, fer biznes;
Al met fler simitier.
Li tris ou sante la.
Quite very sad!
Kifer ou koz drol mo tifi?
I speak droll? No I speak constitution. I speak official.
Li kontan fer vadire.
Me I do as if? What do you gain?
Zot toulede koz drol, abiy drol, fer drol. Pa kone kifer.
Mo kwar akoz … akoz nou ena kiksoz pou kasiet.
Me I not have something to hide. I am what I am. (Li boude, al asiz dan enn kwen.)
Nou tou nou ena kiksoz pou kasiet. Me fale pa nou rod kasiet li ar noumem. Nou prop latet pa pou les nou trankil lerla.
Mo kwar samem.
Pov tifi!
Apel mwa Sam, Sami, Samannta.
Difisil. Ou mem laz ar mo mama.
Apel mwa tantinn alors. Kouma ou apele?
Adam. Profeser liniversite. Adam lakademi finn vinn Lakadedam.
Adam enn zoli nom.
Ou mayn si mo apel ou Adam?
Adam? Adam? Adam! … Kifer non!
Asiz la, kot mwa. Dir mwa kifer ou met enn kap pli gro ki ou latet, enn gawn ki kouma enn dra lor enn fantom. … Kifer ou pa tir sa?
Kap ek gawn. … Zame ou pa’nn tir zot?
Mo’nn deza. … Me regar lezot fer mwa gagn fre. … Fer mwa santi mo touni.
Si to tro pran lezot kont to pou fini kouma sa tifi la.
Ki tifi?
Samem … gran boudez. Li pa’le aksepte seki li ete. Li viv pou lizie lezot.
Nou tou pa fer sa?
Si li enpe, korek. Si li tro, maler.
Kouma pou kone?
Pa kone. Tousa difisil. Plis letan pase, plis li vinn difisil. Parol may-maye e lerla nepli kone kot koumansman, kot finision.
Mo sey koz ar li me miray envizib kabos koze, detourn li. … Me kan nou danse santiman koule kouma dilo lasours.
Wi, danse. … An! Ou pa ti la. … Wi, danse. Li ek mwa, nou kouma … kouma Margot Fonteyn ek Rudolf Nureyev me kan lamizik arete, tou vinn tris. Tris … Sakenn so kote dan lenz extralarz. Kan lamizik pe zwe, pa neseser koze. Tou chanel ouver pou resevwar ofrand. … Pa fasil Tantinn. … Eh! Mo finn apel ou tantinn.
Ou trouve, kontak pe koumanse. Kouma neronn dan servo, bizen konekte.
Mo’apel li?
Samem … boudez … Bramineva.
Non. Tro boner. Non, kikfwa tro tar. Sime Ziliet pa pou krwaz ar Romeo. Sime kapav krwaze san grat ledo maler.
Kifer ou dir sa?
Pa kone. San atann parol la nek finn sorti.
Nenport?
Kikfwa.
( Depi enn bout letan Taykat, Faypat ek Katpat ti an konferans. Boukou zestikilasion ki montre ki zot pa dakor ar kiksoz. … Touletrwa lev lame pou montre zot lakor lor enn pwen. Faypat lor Katpat akonpagne par Taykat vinn ver Sam. Lakadedam retourn dan so kwen.)
Mo vinn dir ou ki nou pa dakor.
Ar ki zafer?
Ar ki zafer ta? (Li koz ar Katpat/ Faypat.)
KATPAT/ FAYPAT
Samem. … Samem? … Heh, aret fer fos! Samem sa zafer zom sipakiete.
Zom ki’ete? Pa rapel.
We, zom pa’le konpran sipakiete. Sipa bavant.
Han! Lespri dan bavant.
Samem. Nou bann zom nou pa dakor.
Ki normal?
Zot pa dakor.
Si zot dakor zot oblize sanze; si zot sanze zot pou aret fer zot fanor, kraz kor bann fam; … zot pou sey konpran feminen …
Konpran feminen?
Pa konpran!
Pa konpran … pa’le konpran … pa pou konpran … prefer pa konpran …
Ala ou rekoumanse. Tansion nou sap lor kal.
Ou trouve? Ou rekoumanse. Sap lor kal brit-brit; kraz latet; fer ou fanor. Koz ar saler, larg choula violans, koul pwazon dan lavi fam. SIDA, dezespwar; dezespwar, SIDA.
Pa sa.
Ki’ete alor?
Ki kapav fer?
Be dir ki kapav fer. Nek zaza, zaze, zaza!
Trankil zot de. Choupchap! Chouuupchap!
Les zot koze.
Be zot nek koz nenport.
Misie Taykat … samem ou ti dir mwa ou nom? … ou refri koze ou? Les zot koze mem si ou kwar li nenport. Kikfwa non. Kikfwa enn ti parol ki nek sape kapav fer boukou dibien.
Ditor ‘si.
Wi, me dibien ‘si.
(Ar so de konper.) Madam la pe dir zot koze … be koze … (silans) … koze foutou! … Ki arive? Finn met silansie ar zot. … (ar Sam) Ou’nn trouve oumem. Zot peyna nanye pou dir. … Kwar mwa madam, mo konn zot kouma mo dis ledwa. Taykat, Faypat ek Katpat nou dan mem korom. Kan mo koze mo koz pou mwa, pou zot, pou tou. Me ou ou enn lot manier. … Koumadir nou pa viv lor mem later. … Koumadir kouma Ti-Prens ou sort lor enn lot zetwal. … Ou sort lor enn lot zetwal?
Get nou, get zenes laba, get mamzel la. Ou ou pa parey. Ou lot. Nou lenz swa li sere, swa li larz. Ou ou lenz zis, kare-kare. Nou nou koumadir pe atann dernie transpor; ou ou pe atann premie bis pou al get ou tizanfan. Ou pa per lamor?
Per? Kifer?
Tou dimoun per. Pa kone ki ena apre. … Kan mo tir mo santimet dimoun tranble. Dir mwa pa fer mofinn. Ou ou tir ou santimet, mizir oter, longer lebra, mizir lavi ki pe grandi. Mwa mo mizir lavi ki pe tengn, ki finn tengn. … Ou ou lot. Kler sa. Extra kler. … Ou sape. Mwa mo nek pe tourn anron otour sis pie later, mont kadadak lor enn serkey.
Taykat nou kapav koze?
Ale, rabase. (Silans) Koze mo dalon. … (silans) Ale larme, koup so file! … Ki arive? Labous konstipe? … Bez sa mo bayo, bez sa mo matlo.
Kostim kaki pe fer parad;
Gro bogi nwar pe fer lefrayt
Dan zarden Madam Labonte.
… … Zot ena kiksoz pou dir madam la?
Kifer zot ‘le koze?
Gagn anvi.
Gagn for anvi?
For, for mem?
Be koze alor. … Koze! … Koze lasos!
Pa pe kapav. … Mo’le koze, pa pe kapav! Mo’le koze, pa pe kapav! Mo’le koze, pa pe kapav! Mo’le koze, pa pe kapav! Mo’le koze, pa pe kapav! Mo’le koze, pa pe kapav! … (Zot fer tren.)
Stop! (Li tir enn souflet dan so pos, soufle for enn son pers zorey.)
Ou kontan zwe refri koze.
Be ki mo bizen fer?
Mo pa kone.
Prefer mo ‘si mo zwe tren. Vini bann dalon. Enn, de, trwa. Mo’le koze, pa pe kapav! Mo’le koze, pa pe kapav!
TAYKAT / FAYPAT / KATPAT
Mo’le koze, pa pe kapav! Mo’le koze, pa pe kapav! Mo’le koze, pa pe kapav! Mo’le koze, pa pe kapav! Mo’le koze, pa pe kapav! Mo’le koze, pa pe kapav! … (Taykat fer lokomotiv, Katpat vagon e Faypat pasaze.Zot fer detrwa letour lasenn e al dan enn kwen, kot zot kontinie zot grimas ansilans.)
(Pe trikote) … Zot finn touy garson la
Al met fler simitier …
(Aprose) … Ou ki’nn ekrir sa sante la?
Mwa? Non! Jacques Prevert so parol. Mo finn zis met li dan mo lang.
Zoli. … Bien zoli. Mo’si mo ekrir poem, sante. Zis pou mwa…. Mo sant zot kan mo anba dous. … Pou bliye ki dilo fre.
Sant enn.
Enn sante ki ou finn konpoze, Adam.
Kan ou pronons mo nom li paret zoli.
Li enn zoli nom monwar. Pa per. Sant to sante.
Ou sir ou pa pou riy mwa?
Ale beta! Sante baba!
Lerla larm li koule
Kan enn zanfan ris leker
Kan li bizen manz later
So vant ranpli ar lever
Kan enn zanfan pe tranble
Dan so ti lenz kas-kase
Divan fre pe sirkile
Kan enn zanfan ferm lizie
Kan so lemonn finn vinn fre
Avan so soley leve
Me bann poet gran misie
Linet roupi lor lizie
Dir nou ferm lizie pou viv
Dir nou tou aret panse
Bliye larm, bliye zanfan
Ferm lizie, aret panse.
(Aplodi) Bravo! Bravo mo garson!
(Bramineva aprose.)
Bramineva li li pa pou dakor. Mo parol pa konstitision. Pa ofisiel. Pa vre?
(Silans)
(Ar Bramineva) Vinn asiz kot mwa. (Bramineva al asiz kot Sam.) … To vre nom Bramineva?
Ki ete vre nom? Seki dimoun donn nou … ousa seki nou santi nou ete? Mo paran ti ole mo premie partou, you know, … zot kol eva ar braminn .. top caste, first woman … init? But me mo ti prefer Prima Ballerina … Zot dir mwa pa pou toler nachannya dan fami … Bizen kasiet seki mo ete pou paret kouma seki lezot ole mo ete.
Zet to degizman Ballerina, zet to degizman!
Twa Adam?
Mo zet mo kap (so kap anvole); mo zet mo gawn (so gawn anvole). Alamola!
To enn zoli boug monwar. Kifer zot kasiet bote? … Ale Ballerina, to tour aster. Zet to degizman, baba, zet sa maya la.
(Taykat, Katpat ek Faypat aprose.)
Ale baba! Pa per baba! Kas to palto!
SAM/ LAKADEDAM
(Tap lame pou donn lagam.)
Ale baba! Pa per baba! Kas to palto! Ale baba! Pa per baba! Kas to palto! Ale baba! Pa per baba! Kas to palto! …
(Taykat, Faypat ek Katpat rant dan lagam)
SAM/ LAKADEDAM / TAYKAT / FAYPAT / KATPAT
Ale baba! Pa per baba! Kas to palto! Ale baba! Pa per baba! Kas to palto! Ale baba! Pa per baba! Kas to palto! Ale baba! Pa per baba! Kas to palto! ….
( Dousma-dousma li koumans tir so lenz kouma li ti fer avan. Enn lamizik kot jaz ek sega finn fizione desann depi lesiel. Bramineva dans enn solo. Ver lafen dans la Lakadedam al ver li e toulede danse ansam ziska zot kit lasenn. Ler lamizik arete Sam ramas so bann zafer.)
Bon, mo bizen ale.
Ou pa pe atann bis?
Nou pe atann dan vid. Bis pa pou vini. … Katpat pou kontinie mars katpat?
Preferab. Tansion ariv Faypat enn maler. Ou kone Madam, so lipie move lagign. Li bizen mwa. Salam!
(Faypat lor ledo Katpat kit lasenn.)
Salam Taykat.
Mwa mo bizen atann isi mem.
Korbiyar pre pou pase.
(Sam sorti. Taykat al asiz lor ban, lizie fixe lor lenz Bramineva ek Lakadedam.)
Previous PostPrevious POEZI SOUFI (LINIVER DAN MANGANN)
Next PostNext PREZIDAN OTELO